In nomine summæ et individuæ Trinitatis, Patris et Filii et Spiritus-Sancti. Amen. Cogimur episcopali officio, pia religione pollentibus benevola compassione succurrere et justis postulantium desideriis alacri devotione assensum impertire. Ex hoc enim magnæ retributionis præmium a Domino speramus, si venerabilia loca convenienter ordinata ad meliorem statum per nostram providentiam Domino adjuvante fuerint reformata. Igitur, carissime semper nobis Roberte cœnobii Molismensis abba reverendissime, tua celsitudo a nobis petiit quatenus omnia illa ecclesiastici juris beneficia, quæcunque a predecessore nostro bonæ memoriæ Raynardo videlicet, Lingonensis ecclesiæ episcopo, et a viris fidelibus, religiosissimo Molismensium conventui pia deliberatione tradita sunt et concessa, quæque ex nostra parte eidem ecclesiæ in nostris temporibus misericorditer largiti sumus, per nostram episcopalem auctoritatem tibi et ecclesiæ tuæ conscribi et perpetua stabilitati confirmari. Tuis itaque, tuorumque justis petitionibus, totiusque Lingonensis ecclesiæ, saniori consilio libenter acquiescens, prædia, villas, ecclesias, capellas, decimas, oblationes, sepulturas, seu quascunque hujusmodi possessiones alias beneficiarias, sicut in consequentibus scripta et denominata continentur, ita, salvo jure Lingonensis ecclesiæ, omnia libera et ab omni calumniantium impugnatione absoluta tibi, tuisque in perpetuum successoribus donamus, concedimus et confirmamus. . . . . . ecclesiam de Noyeriis cum appenditiis suis, et capella ejusdem castri, ecclesiam de Niella cum appenditiis suis, ecclesiam S. Aniani de Tornodoro cum omnibus quæ ad ipsam parrochiam pertinent, et capellam S. Petri cum cæteris capellis, ecclesiam de Colanno cum appenditiis suis, ecclesiam de Floegneio cum appenditiis suis, ecclesiam Artunaci cum appenditiis suis, medietatem ecclesiæ de Lentagia, cum medietate appendiciorum, ecclesiam de Cyresio cum capella ejusdem castri, ecclesiam de Fragninis cum appenditiis suis. . . . . . ecclesiam Strichiaci cum appenditiis suis. . . . . . Ego Robertus, Lingonensis episcopus, propria manu firmavi, et Amauricus decanus, et Lambertus thesaurarius et archidiaconus, et Goscelinus archidiaconus et Hugo archidiaconus et Warnerius archidiaconus. Acta sunt hæc Lingonis in plenaria synodo, Paschali Romanæ sedis pontificium gubernante, Philippo regnante, Roberto episcopo Lingonensem ecclesiam regente, Duranno notario dictante, anno ab Incarnatione Domini M. C. I. indictione nona, epacta XVIII. concurrente prima.